REFERAT

Styremøte i Oslo Skytterkrets 12. september 2018

Til stede: Lena Ytterdahl, Johan Nicholay Haarberg, Paul Otto Vatne, Hans Kr. Jensrud og Jan Erik Karlsen.

Åpning

1. Styreleder ønsket velkommen. Referatet fra styremøte 26. april 2018 var tidligere godkjent på mail og sendt lagene.

Info fra grenledere

1. Mange har arbeidet mye med arrangering av Nordisk Mesterskap denne sommeren og høsten. Mesterskapet ble gjennomført på en meget god måte. Takk til alle!
2. Espen Nordsveen Teppdalen vant bronse i VM 50 m viltmål. Gratulerer!

Skytebanene

* Det foregår fortsatt arbeider med å bygge opp miniatyrbanen på NIH etter fullført restaurering. Det gjenstår en del arbeider, og det er usikkert når banen blir åpnet.
* Det er utført reparasjonsarbeider betalt av forsikringsselskapet på Ekeberg. Styret har stadig bekymringer over standarden på bane og lager. Det er virkelig påkrevet med en opprydding, men vanskelig å få lagene med på dette. Styreleder vil gjøre et nytt forsøk på å danne en banekomité. Styret har gitt henne fullmakt til å lønne en «komitéleder» som tillitsvalgt med kr 10.000 pr år hvis vedkommende også påtar seg å arbeide med banen.
* Det er utført en betydelig oppgradering av miniatyrbanen på Løvenskiold. NSF har påtatt seg fremtidig ansvar og drift av banen. Det er utarbeidet en avtale i 2018 mellom NSF og Oslo og Akershus skytterkretser som styret slutter seg til (vedlagt).

Aktivitetsstøtte

1. Styret gjennomgikk reglene igjen. De ble sendt ut som vedlegg til forrige referat. Frist for å søke i år ble fastsatt til 30. november. Øvre grense er kr 15.000.

Regnskap

1. Vår regnskapsfører har plutselig sluttet i jobben. Der ble nødvendig raskt å finne en løsning. Styret forespurte Hans Kristian Jensrud om han kunne påta seg regnskapsansvaret i sin rolle som styremedlem. Han sa seg villig til dette, og han overtok på stedet regnskaps-bøkene som styreleder hadde funnet frem til. Det er ikke mulig med overlapping med avgått regnskapsfører, så det er mye nært forestående arbeide som må gjøres. Styret vedtok å gi han en godtgjøring på kr 10.000 pr år som nytt styrehonorar.

Styrehonorar for styreleder

1. Det ble vedtatt å øke styreleders godtgjøring til kr 10.000. Styreleder vil også få en viktig rolle i å etablere nye regnskapsrutiner.

Neste styremøte

1. Fastsettes til onsdag 5. desember kl 1830.

Jan Erik Karlsen

Referent

Vedlegg A

OVERENSKOMST MINIATYRBANEN

Overenskomst i forbindelse med avslutning av leieavtale for Løvenskiold 50m-banen Partene i denne overenskomsten er Norges Skytterforbund (NSF), Oslo Skytterkrets (OSK) og Akershus Skytterkrets (ASK) og bekrefter enighet om en minnelig ordning i forbindelse med avslutning av leieavtalen for leie av Løvenskiold 50m-banen. Leieavtalen ble inngått 27.10.2009 for 5 år med rett til fornyelse for ytterligere 3 år. Etter leieavtalens utløp i 2017 har driften skjedd i et samarbeid mellom banekomitéen og Norges Skytterforbund. I forbindelse med nordisk mesterskap i august 2018, og behov for å sette banen i stand til mesterskapet, så Norges Skytterforbund behov for å re-etablere fundamentet for drift av banen og inviterte til et møte for å diskutere dette nærmere. Følgende er en oppsummering fra møtet: Møtet ble avholdt 7.juni 2018 etter invitasjon fra NSF til representanter for banekomiteen med kopi til Oslo og Akershus skytterkretser. Fremmøtte var Arild Groven (Generalsekretær), Håvard Larsen (President) og Hans Kr. Jensrud (representant for Banekomitéen/ Oslo Skytterkrets). Hovedinnholdet i møtet tok utgangspunkt i innspill/ diskusjonsnotat til møtet om: 1. Re-etablering av fundamentet for drift av banen 2. Sammensetning av banekomitéen, som heretter vil hete Banestyret 3. En del foreslåtte tiltak tilknyttet blant annet banestyrets arbeid

Det var enighet om at det beste for 50m banen er at NSF både har eier- og driftsrolle i en situasjon hvor det ikke finnes et lag som til forskjell fra de andre banene på Løvenskiold er i stand til å ta ansvar for drift av banen. Leiekontrakten med Oslo og Akershus skytterkretser har løpt ut og banen har blitt re-etablert i sin tid ved stor personlig innsats av blant annet Runar Berget og Jan Erik Karlsen, og i de siste årene ved stor personlig innsats av Jan Erik Karlsen. Engasjementet har hatt utgangspunkt i den nevnte leieavtalen, men for å løfte banen ytterligere er det behov for en mer formalisert driftsordning tilknyttet et organisasjonsledd med en tydeligere interesse for banens fremtid. Det var også enighet om at Banestyret i en overgangsperiode består av Jan Erik Karlsen og Hans Kr. Jensrud, som i realiteten har fungert som banestyre den siste perioden, men med sistnevnte som leder etter at Jan Erik Karlsen ikke ønsket å fortsette. Lederen av banestyret har i oppgave å lede driften av banen frem til følgende er etablert: 1. Instruks for nytt banestyre 2. Utarbeidelse av standardisert avtale med interesserte lag som ønsker tilgang til banen for sine medlemmer 3. Utnevnelse av nytt banestyre av NSF etter innstilling av interesserte lag i pkt. 2

Banestyret er fra og med 7.juni 2018 NSF’s banestyre og underlagt NSF’s organisasjon og ledelse, og herav følgende fullmaktsforhold, økonomi, regnskap, budsjetteringsrutiner og annet. Samtidig vil Banestyret, i samsvar med gjeldende avtaler, ha full tilgang til NSF’s etablert servicefunksjoner for Løvenskioldbanen og innenfor rammer som fastsettes av NSF. Øvrige prioriterte oppgaver er etablering av nettside for kommunikasjon med brukerne om terminlister, regler for bruk av banen, kontaktinformasjon, gjeldende instrukser, organisering og annen praktisk informasjon for tilgang til banen.

I tillegg skal det arbeides med en fornuftig overgang fra tidligere til ny organisering hva gjelder eierforhold, økonomi, etablerte rutiner og andre praktiske spørsmål som måtte komme opp. Denne overenskomsten er et ledd i overgangen fra tidligere til ny organisering, hvor Oslo Skytterkrets i all hovedsak har vært involvert, slik som omtalt i siste avsnitt i oppsummeringen. Overenskomsten går ut på følgende: Eierforhold Det som finnes på banen i dag er i all hovedsak anskaffet etter bevilgning av midler fra NSF, men OSK har også bidratt med ikke ubetydelige beløp. Så lenge utstyret finnes på 50m banen vil dette bli benyttet til beste for skytterne og derved brukes slik både NSF og Oslo Skytterkrets ønsker. Som en minnelig ordning når NSF overtar driften og at det som finnes på banen i forbindelse med dette overføres NSF, er det enighet om at utstyr som skiftes ut, foreldes eller ønskes omplassert tilfaller Oslo Skytterkrets for omdisponering i egen aktivitet eller ved overføring til lag i Oslo Skytterkrets. Ved salg tilfaller inntekten NSF’s banestyre til bruk i driften av banen. Økonomi Det finnes i dag en bank-konto som disponeres av Banekomitéen med innestående beløp på noe over kr. 10 000,-. Kontoen har vært benyttet til innkjøp av driftsmateriell, mindre reparasjoner, refusjon av utlegg, innbetalinger ved salg av kort og lignende mindre transaksjoner. Bankkontoen har vært et praktisk redskap for Banekomitéen og det har årlig blitt laget ryddige regnskapsoppstillinger over alle transaksjoner. Bank-kontoen er nå registrert på Rifleringen og har fungert som en driftskonto for Banekomitéen til dekning av mindre utlegg. Det er enighet om at innestående på bank-kontoen overføres til samme bruk for det nye banestyret og til dekning av driftsutlegg til banen.

Oslo, 7.6.2018

Oslo Skytterkrets Akershus Skytterkrets Norges Skytterforbund Lena Ytterdal Bergsvein Bårdstu Arild Groven